
Kozmetovigilancia: ismeretek, attitűdök és egészségtudatosság felmérése egyetemi hallgatók körében

Kozmetovigilancia: ismeretek, attitűdök és egészségtudatosság felmérése egyetemi hallgatók körében
Bevezetés: A tisztálkodási-, szájápolási- és esztétikai céllal alkalmazott kozmetikai készítmények használata – amely a fiatal felnőttek körében kifejezetten gyakori – jelentős hatással bírhat a kültakaró és a nyálkahártyák élettani működésére, azonban nemkívánatos eseményeket (adverse event; AE) is okozhatnak. Kutatásunk célja a kozmetikai készítményekkel és kozmetovigilanciával kapcsolatos ismeretek, attitűdök és gyakorlatok felmérése a Szegedi Tudományegyetem hallgatói körében.
Módszertan: Kvantitatív, keresztmetszeti vizsgálat, nem véletlenszerű mintavétellel. Mérőeszközünk egy online platformon elérhető, 70-itemes önkitöltéses kérdőív, az alábbi elemekkel: i) szocio-demográfiai paraméterek, ii) kozmetikai készítmények alkalmazása és AE-k észlelése, iii) ismereteket felmérő domén, iv) attitűdfelmérő domén, v) Rövidített Egészségszorongás-kérdőív (SHAI). Statisztikai elemzéseinket (leíró, χ2-próba, Welch t-próba, többszörös bináris logisztikus regressziós modell) jamovi 2.4.5 szoftverrel végeztük. A változók közötti összefüggéseket esélyhányadosok (EH) és 95% megbízhatósági tartomány [MT] megadásával szemléltettük. Etikai engedély: IV/2422/2021/EKU.
Eredmények: A résztvevők (n=735) 83,3%-a nő, átlagéletkoruk 23,65±2,86 év, 72,2% orvos-egészségtudományi képzésben vett részt; 38,8% [35,2-42,4%] költött 5000 Ft/hó felett kozmetikai készítményekre. 47,6% [43,9-51,3%] tapasztalt már kozmetikum alkalmazása során AE-t, döntően tisztálkodás szerekkel (21,0%) és samponokkal (18,4%) összefüggésben. Az AE észlelését követően 27,4% konzultált egészségügyi szakemberrel vagy kozmetikussal. 58,9% [55,3-62,5%] az egészséges tartománynál magasabb egészségszorongási szintet mutatott. A nők (EH: 2,51; 95%MT: 1,61-3,91, p<0,001), a legfeljebb 23 éves korúak (EH: 1,42; 95%MT: 1,05-1,92, p=0,023), és az egészséges tartománynál magasabb egészségszorongási szintet mutatók (EH: 1,37; 95%MT: 1,01-1,86, p=0,044) gyakrabban számoltak be AE-ről.
Megbeszélés: Az Európai Unió országaiban működő kozmetovigilancia-rendszer ellenére az AE-k prevalenciájáról – különösen a kiemelt rizikócsoportokra vonatkozóan – kevés adattal rendelkezünk. Eredményeink a kozmetikumok helyes alkalmazását elősegítő, célzott egészségnevelési programok alapját képezhetik.



